குப்பிழான் இளைஞன் செல்வன் உதயகுமார் நிதர்சன் அவர்கள் 16-012-2012 ஞாயிற்றுக்கிழமை கடல் அலைகளால அடித்துச் செல்லப்பட்டு பரிதாபமாக இறந்துள்ளார் என்ற செய்தி குப்பிழான் கிராமத்தை மட்டுமல்ல புலம்பெயர் மக்களையும் சோகத்தில் ஆழ்த்தியுள்ளது. இந்த சம்பவம் பற்றி தெரியவருவதாவது வங்கியில் வேலை பார்க்கும் செல்வன் நிதர்சன் அவர்கள் அன்றைய நாள் விடுமுறை என்பதால் தனது நண்பர்களுடன் காரைநகர் கசூரினா கடலில் குளிப்பதற்கு சென்றுள்ளார். அன்றைய தினம் காற்று கொஞ்சம் வேகமாகவும், கடல் சிறிய கொந்தளிப்பாகவும் இருந்துள்ளது. ஆனாலும் பழக்கப்பட்ட கடற்கரையென்பதால் நண்பர்களுடன் குளித்துக்கொண்டிருந்தார். எதிர்பாராமல் வந்த பெரிய அலையினால் அவர் அடித்து செல்லப்பட்டார். அவருக்கு நீச்சல் தெரியாது என்பது குறிப்பிடத்தக்கது. நண்பகலில் அலைகளால் அடித்துச் செல்லப்பட்ட அவரை தேடி கடலில் தேடுதல் வேட்டை நடத்தப்பட்டது. ஆனாலும் அவரை மீட்க முடியவில்லை. அந்தி சாயும் நேரம் அவரின் உடல் மட்டும் கடற்கரைக்கு சற்று அப்பால் பனை வடலி பக்கம் ஒதுங்கியது. அவரின் உயிர் எல்லோரையும் விட்டு விண் உலகம் சென்றது. சிறந்த விளையாட்டு வீரர் செல்வன் நிதர்சன். உதைபந்தாட்டம், துடுப்பெடுத்தாட்டம் போன்ற துறைகளில் சிறந்தவரும், எல்லோருரிடமும் அன்பாக பழகும் சுபாவமும் கொண்ட அவரின் இழப்பு குப்பிழான் மக்களை குறிப்பாக இளைஞர்களை பெரும் சோகத்தில் ஆழ்த்தியுள்ளது. அவருக்கு அஞ்சலி தெரிவிக்குமுகமாக குப்பிழான் சந்தியெங்கும் தோரணம் கட்டப்பட்டு, சோக கீதங்கள் இசைக்கப்பட்டுக் கொண்டு இருக்கின்றது. இளைஞர் குளாம் சந்தியில் ஒன்று கூடி அஞ்சலி செலுத்திக்கொண்டு இருக்கிறார்கள்.